**O altă ipostază (mamei plecată în lumea fără timp)**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

copilul din mine agită cerul şi plânge

cu mâinile lui desenează pe cer

un Dumnezeu tânăr

există o relaţie între ei

de parcă s-ar şti

de undeva

iată îi spune copilul

ţi-am desenat un măr

jumătatea cea mare ţi-o dau ţie

cealaltă o păstrez pentru mama

să-i spui lucrul ăsta

şi să-i mai spui că tata s-a dus

într-o dimineaţă devreme în pădure

după vreascuri şi nu s-a mai întors

hornul de la casă a căzut

peste iedera urcată până la cer

cireşii au privirile pline cu flori

poarta se zgâlţâie în balamaua

ruptă de anul trecut

duminică

bătrânele satului

cu mâinile sorojite de vreme

au îngenuncheat lângă altar

clopotul a bătut în dungă

s-a dus şi mătuşa...

anul ăsta nu vom împodobi bradul

să-i spui că răsăritul caută pământul

şi-l ţin aproape de piept

pentru ziua în care

ne vom întâlni...

să-i spui şi asta

înlăuntrul meu se face târziu

contaminez spaţiul dintre mine şi cer

nu mai pot rămâne aici

nu mai pot privi îndărătul zilei

ochii mei sunt plecaţi să caute înţelesuri

cerul e cusut pe la margini cu lacrimi

împing durerea printre rugăminţi

şi aştept...